**International House-Tashkent** — Toshkent shahridagi akademik litseylardan biri.

Tarixi
------

### 1993-2017-yillar

1993-yil akademik litseyni tashkil etish uchun Oʻzbekiston Respublikasi Qishloq va suv xoʻjalligi vazirligi mablagʻ ajratdi. Akademik litsey London va M. Lomonosov nomidagi Moskva davlat universiteti tomonidan oʻquv-uslubiy qoʻllanmalar bilan taʼminlandi. 1994-yilda „International House-Tashkent" akademik litseyi Oʻzbekiston Respublikasida hozirgi zamon talablari, taʼlim tizimini qayta tashkil etish talabalaridan kelib chiqqan holda yangi taʼlim muassasasi sifatida paydo boʻldi. U 1994-yildan 2007-yilgacha 13 yil Oʻzbekiston Respublikasi Xalq taʼlimi tizimida 9-11 sinflar kesimida faoliyat olib bordi. 2007-yilda Oʻzbekiston Respublikasi Oliy va Oʻrta maxsus taʼlim vazirligi, Oʻrta maxsus kasb-hunar taʼlimi Markazining 2007-yil 11-maydagi 10-sonli hamda Oʻzbekiston Respublikasi Qishloq va suv xoʻjaligi vazirligining qoʻshma buyrugʻi asosida akademik litsey tashkil etildi va unga TIMI qoshidagi „International House-Tashkent" akademik litseyi nomi berildi.

International\_House-Tashkent oʻquv binosi
1995-yil „International House-Tashkent" akademik litseyi birinchi bitiruvchilari 75 nafarni tashkil etdi va bitiruvchilarning 25 nafari Angliya, AQSH va Fransiyada oʻqishni davom ettirdi. 1994-2008-yillarda ikki mingga yaqin oʻquvchi akademik litseyni tamomladi.

1998-yilda Chexiyaning Oʻzbekistondagi elchisi Berdjixa Kopetski va Chexiyaning Leona Gumilkaning gimnaziyasi bilan hamkorlikda Brno shahridagi Eko-Gimnaziyada hamkorlik shartnomasi tuzildi hamda litsey oʻqituvchi-xodimlari va oʻquvchilari bilan birgalikda Chexiya Respublikasiga tashriflar amalga oshirildi. Bundan tashqari 1988-yilda OBCE ning media rahbari Fraymut Duv tomonidan akademik litseyga mustaqil ravishda gazeta ishlab chiqarish uchun sertifikat berildi.

Oʻzbekiston Respublikasi Prezidentining 2017-yil 26-sentabrdagi „Oʻrta maxsus, kasb-hunar taʼlimi muassasalari faoliyatini yanada takomillashtirish chora- tadbirlari" toʻgrisidagi PK-3290-son qaroriga asosan TIMI qoshidagi „International House-Tashkent" akademik litseyi, TIQXMMI ning „International House-Tashkent" akademik litseyi boʻlib faoliyat yurita boshladi va oʻqishda taʼlim olish ikki yil etib belgilandi.

### Oʻzgarishlar

Tillayev Alisher Xasanovich 2015-yildan boshlab akademik litseyga direktor etib tayinlandi.

Ushbu davr mobaynida akademik litsey 2017-yil aprel oyida Buyuk Britaniyaning London universiteti bilan hamkorlikda oʻqituvchi-xodimlar va oʻquvchilarni malaka oshirish kurslariga Londonga yubordi. 2017-yil oktabr oyida „Huawei" kompaniyasi bilan hamkorlikda Oʻzbekiston Respublikasida ilk bora *"Smart class"* sinfi tashkil etildi, 2018-yil dekabr oyida Moskva Davlat xalqaro munosabatlar instituti (MGIMO, MID Rossiya) bilan hamkorlik shartnomasi imzolandi va 2019-yil aprel oyida MDH davlatlari orasida analogi mavjud boʻlmagan ikki tomonlama diplom berish toʻgʻrisida MGIMO yoʻnalishlarini ochish haqida kelishib olindi. Bundan tashqari 2019-yilda Buyuk Britaniya universiteti, Rossiyaning Aviatsiya universiteti, Janubiy Koreya universitetlari bilan hamkorlik shartnomalari imzolandi. 2019-yil iyun oyida Rossiyaning NIU VSHE universiteti va shu yili iyul oyida Rossiyaning MGSI universitetlari bilan hamkorlik shartnomasi tuzilib, akademik litsey oʻqituvchi-xodimlari va oʻquvchilari malaka oshirish kurslariga yuborildi.

Bugungi kunda
-------------

International\_House-Tahkent Studentʼs Coworking Space
2009-yildan boshlab akademik litsey quvvati 495 oʻrinli, umumiy maydoni 6890 kv.mdan iborat boʻlib, oʻquv binosida 21 ta oʻquv xonalari: jumladan 1 tadan kimyo, fizika, biologiya labaratoriyasi, 2 ta kompyuter, 2 ta lingafon xonalari, 150 oʻringa moʻljallangan anjumanlar zali, 100 oʻrinli sport zal va 8690 dan ziyod kitob zaxirasiga ega boʻlgan kutubxona mavjud.

Akademik litseyda hozirgi kunda „Aniq fanlar-iqtisod"; „Aniq fanlar-texnika"; „Ijtimoiy-gumanitar" va 2 ta MGIMO sinflari yoʻnalishi mavjud. Akademik litseyda jami 20 ta guruh mavjud va har yili umumiy hisobda 500 dan ortiq oʻquvchilarni sigʻdira oladi.

Qabul
-----

**Yoʻnalishlar boʻyicha imtihonlar ikki bosqichda oʻtkaziladi**:

* Birinchi bosqich- yozma (ogʻzaki himoya)
* Ikkinchi bosqich — test sinovlari

**Imtihonlar yoʻnalishlar boʻyicha quyidagi fanlardan iborat**

**Aniq fanlar-iqtisod**
(*oʻzbek guruhlarida*)

* Matematika
* Ingliz tili
* Ona tili va adabiyot

**Aniq fanlar-iqtisod**
(*rus guruhlarida*)

* Matematika
* Ingliz tili
* Rus tili va adabiyot

**Aniq fanlar-texnika**
(*oʻzbek guruhlarida*)

* Fizika
* Matematika
* Ona tili va adabiyot

**Aniq fanlar-texnika**
(*rus guruhlarida*)

* Fizika
* Matematika
* Rus tili va adabiyot

**Ijtimoiy-gumanitar fanlar**
(*rus guruhlarida*)

* Tarix
* Ingliz tili
* Rus tili va adabiyot

**MGIMO** sinflari
(*rus guruhlarida*)

* Matemtika
* Ingliz tili
* Rus tili

Manbalar
--------

1. ↑  „TIIAME". *tiiame.uz*. Qaraldi: 5-iyun 2022-yil.
2. ↑  „Alisher Tillayev Xasanovich" (ruscha). *mgimo.ru*. Qaraldi: 5-iyun 2022-yil.
3. ↑  „International House-Tashkent tarixi". *iht.uz*. Qaraldi: 5-iyun 2022-yil.
4. ↑  „Prezident qarori". *lex.uz*. Qaraldi: 5-iyun 2022-yil.
5. ↑  „International House-Tashkent kirish imtihonlari". *iht.uz*. Qaraldi: 6-iyun 2022-yil.

Havolalar
---------

* Rasmiy veb-sayti[*sayt ishlamaydi*]